Se știu de acum toate echipele care vor evolua la turneul final al EURO 2024, care va începe în luna iunie în Germania, în premieră cu 24 de echipe naționale, printre care și România. Putem spune că de acum s-a intrat în linia dreaptă a pregătirilor, iar pentru noi situația devine mai complicată, pentru că Ucraina este oficial a patra echipă din grupa noastră.
În opinia presei internaționale, chiar dacă oamenii lui Serghei Rebrov nu au defilat în baraj (în Bosnia, au fost conduși până în minutul 87, golurile venind în ultimele minute, iar cu Islanda, meci jucat pe teren neutru, în Polonia, a fost 2-1 dar după 0-1 la pauză) sunt mult peste români și slovaci.
Tabloidul britanic The Guardian, unul dintre cele mai cunoscute din Anglia, a făcut o analiză a fiecărei grupe, pentru a estima șansele de trecere mai departe din grupe a fiecărei reprezentative. Grupa noastră, grupa E, e considerată cea mai slabă valoric, iar Belgia și Ucraina sunt văzute mult prea puternice pentru noi și slovaci.
"Ucraina face parte din Grupa E, cu Belgia, România și Slovacia, poate cea mai accesibilă grupă, cu România și Slovacia mult sub Ucraina în clasamentul FIFA. Ucrainenii ar trebui să spere măcar la un loc în fazele eliminatorii.
Nu poate fi exclusă nici o calificare în sferturile de finală, pentru a egala performanța din urmă cu trei ani".
Desigur, acestea sunt doar niște estimări, care au fost făcute pe baza locurilor din clasamentul FIFA și a valorii loturilor. Însă, la un turneu final, s-au văzut de-a lungul anilor foarte multe surprize și nu o dată buturugile mici au răsturnat carurile pline de fast ale celor favoriți. Dar, luat la rece, pe baza celor două criterii propuse de englezi, trebuie să admitem că Belgia și Ucraina sunt echipele din grupa noastră care pleacă favorite la primele două locuri. Însă și noi și slovacii sigur ne vom juca șansa la maxim și mai avem inclusiv acea variantă a patru locuri 3, în funcție de numărul de puncte.